CELEX: 32021R2244
Language: bg
Date: 2021-10-07 00:00:00
Title: Делегиран регламент (ЕС) 2021/2244 на Комисията от 7 октомври 2021 година за допълнение на Регламент (ЕС) 2017/625 на Европейския парламент и на Съвета със специални правила относно процедурите за вземане на проби за остатъци от пестициди в храните и фуражите (текст от значение за ЕИП)

17.12.2021   
               
               
                  BG
               
               
                  Официален вестник на Европейския съюз
               
               
                  L 453/1
               
            
         ДЕЛЕГИРАН РЕГЛАМЕНТ (ЕС) 2021/2244 НА КОМИСИЯТА
         от 7 октомври 2021 година
         за допълнение на Регламент (ЕС) 2017/625 на Европейския парламент и на Съвета със специални правила относно процедурите за вземане на проби за остатъци от пестициди в храните и фуражите
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 19, параграф 2, буква а) от него,
         като има предвид, че:
         
                     (1)
                  
                  
                     С Регламент (ЕС) 2017/625 се определят правила за извършването на официален контрол и други официални дейности от компетентните органи на държавите членки, за да се провери спазването на законодателството на Съюза, inter alia, в областта на безопасността на храните на всички етапи от производството, преработката и разпространението. В него се предвиждат специални правила за официалния контрол във връзка с вещества, чиято употреба може да доведе до наличието на остатъци от тези вещества в храните и фуражите.
                  
               
                     (2)
                  
                  
                     С Регламент (ЕС) 2017/625 се заличава член 27, параграф 1 от Регламент (ЕО) № 396/2005 на Европейския парламент и на Съвета (2), който обаче продължава да се прилага до 14 декември 2022 г., освен ако с делегиран акт се определи по-ранна дата. В посочения член 27, параграф 1 се определят специални изисквания за извършването на официален контрол по отношение на процедурите за вземане на проби за анализ на остатъците от пестициди в храни и фуражи.
                  
               
                     (3)
                  
                  
                     С член 19, параграф 1 от Регламент (ЕС) 2017/625 се определят специалните изисквания за официалния контрол във връзка с остатъците от някои вещества в храните и фуражите, който да се прилага на всеки етап от производството, преработката и разпространението.
                  
               
                     (4)
                  
                  
                     С мониторинга на остатъците от пестициди в храните и фуражите се цели да се гарантира спазването на максимално допустимите граници на остатъчни вещества, установени с Регламент (ЕО) № 396/2005, както и да се оцени експозицията на потребителите на остатъци от пестициди. За целта се изисква пробите от храните и фуражите да се вземат в достатъчен брой и обхват, за да се гарантира, че са представителни за пазара. Също така се изисква въпросните проби да се взимат на най-подходящото място за вземане на проби във веригата за доставки на храни.
                  
               
                     (5)
                  
                  
                     Поради това е целесъобразно член 19, параграф 1 от Регламент (ЕС) 2017/625 да се допълни, като се определят правила за извършването на официалния контрол по отношение на съответните процедури за вземане на проби за остатъци от пестициди в храните и фуражите.
                  
               
                     (6)
                  
                  
                     Тъй като правилата, установени в член 27, параграф 1 от Регламент (ЕО) № 396/2005 по отношение на официалния контрол при вземането на проби, няма да са приложими от 15 декември 2022 г. нататък, настоящият регламент следва да се прилага от същата дата,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            За целите на официалния контрол на остатъците от пестициди съгласно предвиденото в член 19, параграф 1 от Регламент (ЕС) 2017/625 всяка държава членка взема достатъчно като брой и обхват проби от храните и фуражите, за да гарантира представителността на резултатите за пазара, като се вземат предвид резултатите от предходните многогодишни национални програми за контрол.
            Вземането на проби, предвидено в първата алинея, се извършва възможно най-близо до мястото на доставка.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 15 декември 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 95, 7.4.2017 г., стр. 1.
         
            (2)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).